Tóth Klarissza

**KORONÁS BABSZEMEK**

Karanténdráma egy felvonásban

Srác1

Srác2

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

1. *JELENET*

*Március 13. A színen két ugyanolyan szoba, fallal elválasztva egymástól, ajtó nélkül. Az egyikben a villany fel van kapcsolva, a másikban félhomály. A szobákban van íróasztal, azon egy laptop felnyitva, babzsákfotel, cigisdoboz és gyújtó a földön, üres kávéscsészék egy éjjeliszekrényen. Srác1 lép be oldalról, leül a babzsákfotelbe. A telefonját nyomkodja, majd a füléhez emeli. Srác2 is a babzsákfotelében ül háttal a falnak a másik szobában, de sötétben ül.*

SRÁC1 (*a telefonba)* Anya? Szia! Most jelentették be, hogy az iskolákat is bezárják... *(csönd)* Én sem gondoltam volna... Most mi lesz szerinted?

SRÁC2 Szerinted mi lenne? *(hirtelen felkapcsolódnak a villanyok a szobájában)* Semmi, nincs iskola, nem is lesz már. Nem örülsz? Nem ezt akartad? Ki jött haza mindennap úgy, hogy felesleges bejárni iskolába, úgysem csináltok soha semmit? Na, most legyél boldog, csinálhatod itthon a semmit.

SRÁC1 Elég fura lesz, hogy nem kell bemennünk, meg kíváncsi vagyok erre a digitális oktatásra...

SRÁC2 (*nevetve*) Nem lesz belőle semmi, mehetünk évet ismételni. Szerinted az olyan tanárok, akik a projektort nem tudják bekapcsolni, majd fogják tudni használni ezt a sok felületet? A Krétáról ne is beszéljünk, már valószínűleg hétfőn reggel összeomlik.

SRÁC1 Áh, nem, évet csak nem kell ismételni, már az első féléven rég túl vagyunk... Az érettségi meg még másfél hónap, addig biztos vége lesz ennek.

SRÁC2 Dehogy lesz! *(nevet)* Akkor lesz a tetőpont, ne is álmodjunk érettségiről meg ilyenekről. Látod, kár volt annyit tanulni, meg külön tanárokra költeni a pénzt, az a sok elpazarolt idő meg megy a kukába.

SRÁC1 A ballagást is féltem... Hány éve várjuk már, hogy mi is ott sétálhassunk a folyosókon, hogy mi is egymásba nyakába borulva sírhassunk, erre...

SRÁC2 Amúgy is utáltad az osztályodat, hát tessék, nem kell többet a fejüket nézni. Amilyen rossznak mondtad az osztályközösséget, lehet nem is baj, hogy nincs ballagás, meg ilyen hülyeségek. Azt vártátok, hogy eltűnhessetek az iskolából, na, kérésetek az égiek számára parancs.

SRÁC1 Nem baj, az egyetemek úgyis be fognak indulni így is úgy is... Csak nem tudom mi alapján vesznek fel, ha esetleg nincs érettségi.

SRÁC2 Mi? *(nevet)* Alapból sem vettek volna fel első helyre, de így meg, mondj le róla nagyon gyorsan. Nem kell egyetem, majd elmész dolgozni. Úgysem érne az a bölcsészdiploma semmit, maximum egérpadként használhatnád.

SRÁC1 2 hét és remélem visszatérhetünk a suliba...

SRÁC2 2 hét? *(legyint)* Jaj, te még mindig nagyon álomvilágban élsz... *(gúnyos nevetés)* Még az elején sem vagyunk.

SRÁC1 Tényleg remélem, hogy nem ez volt az utolsó napunk... A mai napról is csak...

SRÁC2 (*közbevág)* Csak rosszakat mondtál. Persze, mert ilyen vagy... hálátlan.

SRÁC1 Pedig volt benne jó is...

SRÁC2 Csak azt valahogy mindig elfelejted, és a rosszakról beszélsz állandóan.

*Srác1 felpattan a telefonnal a fülénél, a színpad eléjére megy, a közönséget nézi.*

SRÁC1 Az nem lehet, hogy az utolsó együtt töltött napunk egy szürke márciusi péntek legyen...

*Srác2 gúnyosan figyeli a másikat*

SRÁC2 Ha tudtad volna, hogy ez az utolsó, máshogy csinálod, nem?

SRÁC1 Ha tudtam volna, hogy ez az utolsó, máshogy csinálom... *(fejét rázza)*

SRÁC2 Késő bánat...

SRÁC1 Nem baj. *(kihúzza magát)* Folytatom a tanulást! Lesz időm mindenre, még jobban fel tudok majd készülni! *(bólogat)*

SRÁC2 Kíváncsi vagyok, meddig fog ez a motiváció tartani...

SRÁC1 Nem szabad szétesni fejben, most nem. *(fejét rázza)*

SRÁC2 *(nevet)* Na, majd erre visszatérünk.

*Sötét.*

1. *JELENET*

*Március 19. Srác1 az íróasztalnál ül, a laptopján pötyög valamit, mellette szanaszét tankönyvek, tételek. Egy csészéből kávét szürcsöl. Srác2 törökülésben ül, egy bicskát forgat a kezében, időnként idegesen pillant a falra*

SRÁC2 Nem tudnál hangosabban szürcsölni?

*Újabb szürcsölő hang hallatszik*

SRÁC2 Helló? Hallasz engem?

*Szürcsölés.*

SRÁC2 MONDOM, NEM TUDNÁD ABBAHAGYNI A SZÜRCSÖLÉST?

*Srác1 leteszi a bögrét, unottan néz a falra.*

SRÁC1 Te meg nem tudnál csendben maradni? Tanulni próbálok!

SRÁC2 Tanulsz? *(röhög)* De minek?

SRÁC1 Mi az, hogy minek? Kevesebb mint 8 hét és érettségi!

SRÁC2 Szóval, még mindig úgy gondolod, hogy lesz. (*nevet)*

SRÁC1 Lesz! Hagyj békén, kérlek! Holnapra el kell küldenem ezt a feladatsort...

SRÁC2 El se fogja olvasni! Kipipálja a neved melletti kockát, hogy igen, ez a hülye is elküldte, de megnyitni se fogja az emailedet. A suliban sem érdekelte egyik feladatotok sem, most szerinted valami változott? Ne légy már bolond!

SRÁC1 Nem neki tanulok, hanem magamnak.

*Srác2 hangosan felnevet, majd eldobja a cigit. Egy pár másodpercig csendben ül, hallgatja, ahogy Srác1 ujjai ütik a billentyűzetet. Hirtelen feláll, odamegy a falhoz, elkezd kopogni.*

*Srác1 először próbálja figyelmen kívül hagyni, majd bosszúsan nézi a falat.*

SRÁC1 Abbahagynád? Tanulok!

SRÁC2 Gyere ide, szívjunk egy cigit!

SRÁC1 Tanulok.

*Srác2 megvonja a vállát, körbesétál a szobájában, majd megint a falhoz lép, és újra kopogtat. Reakciót nem kap, így leül a babzsákfotelbe, háttal a falnak*

*Srác1 pár perc múlva feláll az asztaltól, leül a babzsákfotelbe háttal a falnak, a plafont bámulja. Percek telnek el csendben.*

SRÁC2 Na, mivan?

*Csönd*

SRÁC2 Most nem szólsz hozzám?

*Csönd. Srác1 idegesen tördeli a kezét.*

SRÁC2 Oké... Akkor játszd a sértődöttet...

SRÁC1 *(indulatosan)* Mit akarsz?

*Srác2 nevet*

SRÁC2 Hogy vagy?

*Srác1 megforgatja a szemét*

SRÁC1 Na jó, hagyjál engem a hülyeségeddel.

SRÁC2 (*hangja megenyhül)* Komolyan kérdeztem.

SRÁC1 *(sóhajt, rövid szünet után mondja)* Most egész jól. Nem félek, nem izgulok, nem lesz itt semmi baj.

SRÁC2 *(halkan, a közönségnek súgja)* Szegény, olyan naív.

SRÁC1 Mit mondtál?

SRÁC2 Semmit, semmit. Örülök, ha jól vagy. *(a közönségre néz, és a halántékán megkopogtatja ujját, jelezve, hogy a másik megbolondult)*

*Srác1 a fal felé fordítja a fejét, Srác2 továbbra is a közönséget nézi.*

SRÁC1 Na, gyere, szívjunk egy cigit.

*Srác1 és Srác2 a színpad elejére lép, mindketten egyszerre gyújtanak rá. A fejük fölött száll a füst*

*Csönd.*

*Sötét.*

1. *JELENET*

*Március 27. Srác1 az asztalánál ül, Srác2 a színpad elején ül és cigizik. A csöndet a telefon csörgése szakítja meg. Srác1 felpattan a székből, boldogan szól a telefonba*

SRÁC1 Háló?

*Srác1 hallgat, de a mosoly az arcára fagy. Arckifejezése zavart, majd kinyomja a telefont, és a babzsákfotelbe dobja. Tehetetlenül áll a szoba közepén*

SRÁC2 Ki volt az?

SRÁC1 Győrfi Pál üzent, hogy maradjak otthon. Mintha nem itt lennék veled már két hete...

SRÁC2 Azért elég jól szórakozunk, nem?

*Srác1 a szemét forgatja, leül a babzsákfotelbe.*

SRÁC1 Hú, de, nagyon!

*Srác1 kezébe veszi a telefont, elkezd rajta játszani. Srác2 szórakozottan lóbálja a lábát a színpad elején, mosolyog a közönségre.*

*Pár percig néma csönd, majd Srác1 eldobja a telefont. Feláll, kimegy jobbra, majd egy kávéscsészével jön vissza, leül a színpad elejére*

SRÁC2 Szóval nem élvezed a társaságomat?

SRÁC1 Hát... most inkább lennék a suliban.

SRÁC2 *(nevet)* Azért ez vicces kicsit.

SRÁC1 *(oldalra fordítja a fejét)* Miért?

SRÁC2 Hát, mert utáltál oda járni.

SRÁC1 Ez azért nem teljesen így volt...

SRÁC2 Dehogynem. Pont a bezárás előtt mondtad, hogy kiszámoltad, hány órát tudsz még hiányozni, meg hogy az összeset ki akarod használni, nehogy kárba vesszenek.

SRÁC1 Jó... *(kiissza a csészéből a maradék kávét, a poharat leteszi maga mellé)* De mégis hiányzik. A sok röhögés, a barátok, a járkálás, a sok dráma, sőt még a tanárok is...

*Srác2 csöndben ül.*

SRÁC1 Nem így akartam befejezni. Utolsó nap is végig idegeskedtem, szidtam mindent és mindenkit... Pedig én tényleg megpróbáltam pozitív lenni, de tudod, nehéz. Nehéz, mert ott van a fejed egy kis eldugott részében, hogy úristen, mindjárt érettségi, aztán az is, hogy benne leszek e abban az ötben, akit felvesznek a szakomra. Azt a stresszt se felejtsük el, hogy valaki nagyon tetszik a suliból, és már csak pár hónap van, aztán őt se nagyon látod utána, de persze nem történik semmi, csak nézed összeszorított fogakkal a folyosón...

*Srác2 továbbra is hallgat*

SRÁC1 Mi lesz így? Mióta beszéljük, hogy hogy fogunk sírni a ballagáson... Előtte meg a babanap... Már ki is választottam, melyik plüssmacimat viszem, meg megtaláltam valamelyik nap a vízipisztolyokat... Minket az összes végzős lefröcskölt, de mi senkit? Igazságos ez? A szerenádot inkább meg sem említem.

*Csönd.*

SRÁC1 *(a közönséghez)* Meg lehet valahogy oldani, nem? *(körbenéz)* Nem? *(ránéz a falra)* Nem szólalsz meg?

*Srác2 összeszorított szájjal megvonja a vállát, feláll, és kimegy balra. Srác1 egyedül marad a színen, a közönségre néz kétségbeesetten.*

*Sötét*

*4. JELENET*

*Március 31. Srác2 az íróasztalánál ül, kezével a fejét támasztja, látszólag unatkozik. Srác1 égő cigivel a kezében lép be a szobájába oldalról. Srác2 csodálkozva nézi a falat.*

SRÁC2 És azt mondják én vagyok a cigis...

SRÁC1 Jaj, jólvan... most muszáj volt. Néha kell, tudod... *(nevetve leül a babzsákfotelbe)* Stresszoldó.

SRÁC2 Na, miért, mi a baj? Még mindig semmi hír az érettségiről?

SRÁC1 Semmi.

SRÁC2 Meglepő. *(nevet)*SRÁC1 Nem tudom, miért nem lehet mondani valamit már... Csak ülök, és találgatok, hogy mi lesz. *(elgondolkozik, majd a közönséghez)* Mi lenne a megfelelő megoldás? Évvégi jegyek? De akkor mi lesz azokkal, akik újra érettségiznének? Csak írásbeli? Jaj, ne, akkor hogy húzom fel a törit vagy a magyart, ha nem sikerül a legjobban? Csak szóbeli? Jó azt nem bánom, de matekból is? Kihúzom a függvényeket, én ott elvérzek... Lesz egyáltalán bármi is? Miért pont velünk történik ez? Miért, miért, miért? *(kezébe temeti az arcát)*

SRÁC2 Engedd már el. *(elindul a fal felé)* Nem lesz belőle semmi, hányszor mondjam még el? Dobd ki a francba azokat a könyveket, gyere, feküdj le, olvass, fejezd be azt a sorozatot! Vagy beszélgess velem... Ne cigizz, én majd megmondom, mi lesz, hagyd abba a találgatást...

SRÁC1 Áh, *(megrázza a fejét)* nem. Tanulok. Le fogok érettségizni, ötösre mindenből, aztán elmegyek felvételizni, és szeptemberben kezdem az álomszakomat. Így lesz, biztosan...

*Srác1 eldobja a cigit, az íróasztalhoz sétál, kinyitja a töri könyvet, és úgy tesz, mint aki olvassa.*

*Srác2 gyanúsan nézi a falat.*

SRÁC2 Te hülyének nézel engem?

*Csönd. Srác2 hátrahőköl, majd ököllel belever egyet a falba.*

SRÁC2 Velem nem tudod elhitetni, hogy tanulsz! Legbelül elengedted ez az egészet, minek játszod meg magad? Hagyd már abba!

*Srác1 földhöz vágja a könyvet, a falhoz lép, csöndben nézi.*

SRÁC2 Figyelsz rám? Figyelsz? Elmondom, mi van. Te megörültél! Nem vagy normális!

SRÁC1 Te... *(mutatóujjával a falra mutat)* Te...

SRÁC2 Na? Mi vagyok én? Mondd ki!

SRÁC1 *Üvöltve* FOGD MÁR BE!

*Srác1 ököllel ugyanoda ver a falba, ahova az előbb Srác2. A fal beomlik, egy kis lyuk lesz rajta. Srác1 megpróbál átnézni rajta, de semmit nem lát. Megtörli a szemét, de minden homályos.*

*Srác2 nevetése hallatszódik*

SRÁC2 Na, most nézd meg, mit csináltál...

*Srác2 már hahotázva nevet, majd rágyújt egy cigire. Srác1 bambán nézi a lyukat*

SRÁC1 Hol vagy...?

*A cigifüst átszáll Srác2 szobájából a lyukon. Srác1 megérzi, körbenéz*

SRÁC1 Mi...? De...?

*Srác1 megint megpróbál átnézni a lyukon, de semmit nem lát, csak sötétséget, Srác2 nevet*

SRÁC2 Ha engem keresel, rossz helyen kutatsz, öcsi.

*Továbbra is hahotázva nevet*

*Srác1 kezébe temeti az arcát, és a fal mellett a fölre csúszik*

*Sötét*

*5.JELENET*

*Április 6. Srác1 a fal mellett ül, körmével kapargatja, és egy dalt dúdol. Hirtelen abbahagyja, és a falra néz.*

SRÁC1 Itt vagy?

*Csönd*

*A lyukat nézi a falon, átdugja rajta egyik ujját, de nem történik semmi. Srác1 sóhajt egyet.*

*Csönd*

SRÁC2 Gyere már...

*Srác2 be oldalról, fején öntelt mosoly*

SRÁC2 Hiányoztam, mi? *(leül a fal mellé törökülésben)*

SRÁC1 Azért ezt így nem jelenteném ki... *(nevet)*

SRÁC2 Mizu? Nem tanulsz?

SRÁC1 Áh, nem... *(kezét tördeli)*

*Srác2 meglepetten néz oldalra.*

SRÁC2 Nem? Mi történt?

SRÁC1 Nincs kedvem... *(megvonja a vállát)* Se erőm. *(sóhajt, és a falra néz)* Egy hete nem tanulok.

SRÁC2 Uhh. *(még mindig meglepődve)* Nem gondoltam volna, hogy ilyen hamar megtörlek.

SRÁC1 Hát, én sem...

SRÁC2 Túl jó vagyok! *(nevet, cigit vesz elő, rágyújt)* Akkor, most mi lesz?

SRÁC1 Nem tudom. Semmit nem tudok már... *(egyre jobban tördeli a kezét, lába elkezd remegni).* Nem tudom, érted? Elvesztem... Szétestem fejben, és nem tudom, mit tegyek... Semmi hír, semmi újdonság, még szóba se jön... Nekem ettől függ a jövőm!

*Srác1 felpattan, körbe-körbe járkálni kezd.*

SRÁC2 Nyugi már, elengedted, akkor mit idegeskedsz?

SRÁC1 De nem tudom, mi fog történni velem! *(felkiált)* Romokban az életem, érted?

SRÁC2 Hallod, nyugi...

SRÁC1 *(kiabál)* Nem! Nem! Nem! *(a fejét fogja)* Minden, amit elterveztem, romokban! Viszlát osztály, szerenád, ballagás, érettségi, felvételi... Egyetem? Persze...

*Srác1 megáll a színpad elején, kinéz a közönségre, keze remeg, szeme vérben.*

SRÁC1 Mondjanak már valamit! Szólaljanak már meg! Mi lesz velem? Aki tudja, mondja meg! Ki tudja? *(csönd)* Senki? *(csönd)* Valami legyen, nekem már mindegy, mi lesz, de kérem, mondjanak valamit... Azt sem bánom, ha semmi nincs, csak tudjak róla... A hangok... a hangok... ő... ő... *(ránéz a falra)* Könyörgöm... *(kezébe temeti az arcát, és összeesik, sír)*

*Srác2 ül a fal mellett, a földet nézi*

*Csönd, csak a szipogás hallatszik*

*Srác1 lassan felemeli a fejét, könnyes szemmel néz a falra.*

SRÁC1 Igazad volt. Nem te vagy az őrült... Én vagyok.

*Srác2 szobájában lekapcsolódik a villany, csak Srác1 van megvilágítva, megtörten néz a távolba.*

*Egy hang hallatszódik, amely betölti az egész nézőteret:*

„Azt javasoltuk, ha a járványhelyzetben van erre mód, akkor érdemes az érettségit megszervezni. … Azok számára, akik szeretnének érettségizni, a jelen helyzetben a szokásostól eltérő módon, a lehető legkevesebb személyes kontaktussal járó, a lehető legrövidebb érettségi vizsgát kell szerveznünk, ezért javasoljuk, hogy a vizsgatárgyak szóbeli részei ne kerüljenek megszervezésre, azaz írásbeli érettségi vizsgát szervezzünk. Jelenleg arra készülünk, hogy a járványügyi helyzet függvényében május negyedikén írásbeli vizsgákkal útjára indítjuk az érettségit. A kormány ebben döntést még nem hozott, döntés a jövőheti kormányülésen, jövő szerdán várható.”

*Csönd.*

*Sötét.*

2020